**Contravenții privind activitatea în apicultură**

Conform Legii nr. 79 din 12 iunie 2020 pentru modificarea şi completarea Legii apiculturii nr. 383/2013, constituie **contravenţii** următoarele fapte, dacă nu sunt săvârşite în astfel de condiţii încât, potrivit legii penale, să constituie infracţiuni, şi se sancţionează după cum urmează:

a) cu avertisment sau amendă de la 50 lei la 100 lei, în cazul **necompletării carnetului de stupină**;

b) cu avertisment sau amendă de la 100 lei la 150 lei, în cazul **nedeţinerii carnetului de stupină**;

c) cu avertisment sau amendă de la 150 lei la 200 lei, în cazul **neidentificării stupilor de către apicultor**, conform legislaţiei în domeniu;

d) cu avertisment sau amendă de la 100 lei la 200 lei, în cazul **lipsei panoului de identificare la stupinele deplasate în pastoral**;

e) cu amendă de la 200 lei la 300 lei, în cazul nerespectării prevederilor art. 13 alin. (1) şi (2);

f) cu amendă de la 250 lei la 500 lei, în cazul **neanunţării de către apicultor, în maximum 24 de ore de la instalarea stupinei pe vatră**, a consiliului local şi a administratorilor terenurilor agricole sau silvice pe rază căruia se deplasează cu stupii în pastoral;

g) cu amendă de la 300 lei la 400 lei, în cazul **nerespectării de către apicultor a distanţelor dintre stupine** la masivele melifere din păduri;

h) cu amendă de la 300 lei la 400 lei, în cazul **nerespectării de către apicultor a distanţelor dintre stupine la culturile agricole**;

i) cu amendă de la 300 lei la 400 lei, în cazul **amplasării de către apicultor a stupinei pe direcţia de zbor a albinelor aparţinând altor stupine** sau al amplasării stupinei între alte stupine şi sursa de cules;

j) cu amendă de la 1.000 lei la 1.500 lei, în cazul nerespectării prevederilor art. 15 alin. (1) şi (2), precum şi acordarea de despăgubiri apicultorului pentru daunele create;

k) cu amendă de la 1.000 lei la 2.000 lei, în cazul **vânzării materialului biologic apicol neautorizat**;

l) cu amendă de la 20.000 lei la 30.000 lei pentru producătorii, procesatorii şi comercianţii în cazul nerespectării prevederilor art. 171;

m) cu amendă de la 5.000 lei la 20.000 lei, **introducerea pe teritoriul României de material biologic apicol fără autorizaţie** conform prevederilor art. 6 alin. (5);

n) cu amendă de la 30.000 lei la 40.000 lei, **pentru producătorii, procesatorii şi comercianţii care comercializează cu bună ştiinţă miere de albine cu adaosuri de zaharuri exogene sau alte substanţe interzise**, prin nerespectarea dispoziţiilor prevăzute la art. 5 lit. a1), şi, după caz, suspendarea pe timp de 12 luni a documentului de autorizare/înregistrare sanitară veterinară şi pentru siguranţa alimentelor în conformitate cu legislaţia sanitară veterinară şi pentru siguranţa alimentelor în vigoare.

**Constatarea contravenţiilor şi aplicarea sancţiunilor** se fac de către:

a) persoane împuternicite de primar sau primarul general al municipiului Bucureşti, pentru contravenţiile prevăzute la lit. f), h), i) şi j);

b) persoane împuternicite din cadrul Autorităţii Naţionale Sanitare Veterinare şi pentru Siguranţa Alimentelor, pentru contravenţiile prevăzute la lit. a) şi m);

c) persoane împuternicite din cadrul Agenţiei Naţionale pentru Ameliorare şi Reproducţie în Zootehnie «Prof. dr. G. K. Constantinescu», pentru contravenţiile prevăzute la lit. a)-e), k) şi m);

d) structurile teritoriale de regim silvic, pentru contravenţiile prevăzute la lit. f) şi g);

e) personalul împuternicit din cadrul Autorităţii Naţionale pentru Protecţia Consumatorilor şi Autorităţii Naţionale Sanitare Veterinare şi pentru Siguranţa Alimentelor, pentru contravenţiile prevăzute la lit. l) şi n)."

**Produsele falsificate sau substituite mierii** se vor confisca şi se vor distruge pe cheltuiala comerciantului, procesatorului sau a producătorului, după caz.

În termen de 90 de zile de la data intrării în vigoare a prezentei legi, normele metodologice de aplicare a Legii apiculturii nr. 383/2013, cu modificările şi completările ulterioare, astfel cum a fost modificată şi completată prin prezenta lege, se aprobă prin ordin al ministrului agriculturii şi dezvoltării rurale.